Buitelandse mediamotor voor Mandela se huis weggesleepMedia onlangs buite Madiba se huis. Foto:eNCA ŉ Voertuig wat aan buitelandse media behoort wat oud-pres. Nelson Mandela in Houghton, Johannesburg dophou, is Donderdagaand weggesleep omdat dit glo ŉ obstruksie veroorsaak het. Hoofsupt. Wayne Minnaar, ŉ woordvoerder van die Johannesburgse metropolisie, het gesê die Toyota Quantum het ŉ obstruksie op die hoek van 12de Laan en 4de Straat veroorsaak, en is weggesleep nadat verskeie klagtes uit die Houghton-gebied ontvang is. “Drie minibusse, ŉ dubbelkajuit-bakkie en ŉ Toyota Cruiser is nie weggesleep nie, want hulle is aan die kant van die pad in die residensiële gebied geparkeer,” het Minnaar gesê. “Die voertuie word deur internasionale media gebruik wat die woning van Mandela dophou. Dit is belangrik dat die media die privaatheid van ander mense respekteer,” het hy bygevoeg. Mandela is op 1 September uit die MediClinic Harthospitaal ontslaan en word nou by sy huis behandel. Hy was vir drie maande in die hospitaal vir ‘n herhalende longkwaal.